CELEX: 32018L0740
Language: mt
Date: 2018-03-01 00:00:00
Title: Direttiva Delegata tal-Kummissjoni (UE) 2018/740 tal-1 ta' Marzu 2018 li temenda, għall-finijiet ta' adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta' eżenzjoni għaċ-ċomb bħala element ta' lligar fl-aluminju (Test b'rilevanza għaż-ŻEE. )

18.5.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 123/106
            
         DIRETTIVA DELEGATA TAL-KUMMISSJONI (UE) 2018/740
   tal-1 ta' Marzu 2018
   li temenda, għall-finijiet ta' adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta' eżenzjoni għaċ-ċomb bħala element ta' lligar fl-aluminju
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta' Ġunju 2011 dwar ir-restrizzjoni tal-użu ta' ċerti sustanzi perikolużi fit-tagħmir elettriku u elettroniku (1), u b'mod partikolari l-Artikolu 5(1)(a) tagħha,
   Billi:
   
               (1)
            
            
               Id-Direttiva 2011/65/UE tirrikjedi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih iċ-ċomb.
            
         
               (2)
            
            
               Il-punt 6(b) tal-Anness III tad-Direttiva 2011/65/UE eżenta l-użu taċ-ċomb bħala element ta' lligar fl-aluminju li jkun fih sa 0,4 % ċomb skont il-piż sal-21 ta' Lulju 2016. Il-Kummissjoni rċeviet applikazzjoni għat-tiġdid ta' din l-eżenzjoni fir-rigward tal-kategoriji 1 sa 7 u l-kategorija 10 qabel l-21 ta' Jannar 2015, skont l-Artikolu 5(5) tad-Direttiva 2011/65/UE.
            
         
               (3)
            
            
               Iċ-ċomb jiġi miżjud intenzjonalment mal-aluminju biex l-aluminju jkun jista' jinħadem aħjar mill-magni għall-produzzjoni industrijali. Reċentement, tqiegħdu fis-suq ċerti alternattivi mingħajr ċomb. Il-prattikabbiltà u l-affidabbiltà ta' dawn l-alternattivi għadhom mhux ċari.
            
         
               (4)
            
            
               Barra minn hekk, filwaqt li r-riċiklaġġ tar-ruttami tal-aluminju li jkun fih iċ-ċomb huwa ta' vantaġġ għall-ambjent, it-tneħħija ta' dan iċ-ċomb li jkun ġie introdott mhux intenzjonalment mill-fluss tar-riċiklaġġ tal-aluminju għadha mhux teknikament prattikabbli.
            
         
               (5)
            
            
               Il-ligi tal-aluminju fejn iċ-ċomb ma jiddaħħalx intenzjonalment u l-ligi tal-aluminju, fejn iċ-ċomb jiġi miżjud biex jinkisbu ċerti proprjetajiet jenħtieġ li jiġu differenzjati fil-kliem tal-punt 6(b) tal-Anness III tad-Direttiva 2011/65/UE, skont l-Artikolu 5(1)(a) ta' dik id-Direttiva.
            
         
               (6)
            
            
               Fil-każ tal-preżenza mhux intenzjonata taċ-ċomb li ġejja mir-riċiklaġġ tar-ruttami tal-aluminju li jkun fih iċ-ċomb, l-imprattikabbiltà tat-tneħħija taċ-ċomb u l-impatt ambjentali aktar baxx tal-aluminju riċiklat jiġġustifikaw l-għotja ta' eżenzjoni sal-21 ta' Lulju 2021 għall-kategoriji 1 sa 7 u għall-kategorija 10. Fir-rigward taċ-ċomb fil-ligi tal-aluminju għall-iskopijiet ta' xogħol bil-magni (machining), jenħtieġ li tingħata eżenzjoni għall-kategoriji 1 sa 7 u għall-kategorija 10 b'tul ta' żmien ta' tliet snin wara l-pubblikazzjoni ta' din id-Direttiva f'Il-Ġurnal Uffiċjali tal-Unjoni Ewropea sabiex l-industrija tkun tista' twettaq il-valutazzjonijiet meħtieġa tal-prestazzjoni tal-alternattivi mingħajr iċ-ċomb disponibbli fis-suq u sabiex tkun tista' taddatta għal-bidliet possibbli. Għal kategoriji oħrajn għajr il-kategoriji 1 sa 7 u l-kategorija 10, l-eżenzjoni attwali tibqa' tgħodd skont il-perjodi ta' validità stabbiliti fit-tieni subparagrafu tal-Artikolu 5(2) tad-Direttiva 2011/65/UE.
            
         
               (7)
            
            
               Għalhekk id-Direttiva 2011/65/UE jenħtieġ li tiġi emendata skont dan,
            
         ADOTTAT DIN ID-DIRETTIVA:
   Artikolu 1
   L-Anness III tad-Direttiva 2011/65/UE huwa emendat kif stipulat fl-Anness ta' din id-Direttiva.
   Artikolu 2
   1.   L-Istati Membri għandhom jadottaw u jippubblikaw, sa mhux iktar tard mit-30 ta' Ġunju 2019 il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva. Huma għandhom jikkomunikaw it-test ta' dawk id-dispożizzjonijiet lill-Kummissjoni minnufih.
   Dawn għandhom japplikaw dawk id-dispożizzjonijiet mill-1 ta' Lulju 2019.
   Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. Huma l-Istati Membri li għandhom jiddeċiedu kif issir dik ir-referenza.
   2.   L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.
   Artikolu 3
   Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   Artikolu 4
   Din id-Direttiva hija indirizzata lill-Istati Membri.
   
      Magħmul fi Brussell, l-1 ta' Marzu 2018.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 174, 1.7.2011, p. 88.
   
      ANNESS
      Fl-Anness III tad-Direttiva 2011/65/UE, il-punt 6(b) huwa sostitwit b'dan li ġej:
      
         
                     “6(b)
                  
                  
                     Iċ-ċomb bħala element ta' lligar f'aluminju li jkun fih sa 0,4 % ċomb skont il-piż.
                  
                  
                     Jiskadi fil-:
                     
                                 —
                              
                              
                                 21 ta' Lulju 2021 għall-kategoriji 8 u 9 għajr għall-apparat mediku dijanjostiku in vitro u l-istrumenti ta' monitoraġġ u kontroll industrijali;
                              
                           
                                 —
                              
                              
                                 21 ta' Lulju 2023 għall-kategorija 8 l-apparat mediku dijanjostiku in vitro;
                              
                           
                                 —
                              
                              
                                 21 ta' Lulju 2024 għall-kategorija 9 l-istrumenti ta' monitoraġġ u kontroll industrijali, u għall-kategorija 11.
                              
                           
               
                     6(b)-I
                  
                  
                     Iċ-ċomb bħala element ta' lligar f'aluminju li jkun fih sa 0,4 % ċomb skont il-piż, sakemm jirriżulta mir-riċiklaġġ tar-ruttami tal-aluminju li jkun fih iċ-ċomb
                  
                  
                     Jiskadi fil-21 ta' Lulju 2021 għall-kategoriji 1-7 u 10.
                  
               
                     6(b)-II
                  
                  
                     Iċ-ċomb bħala element ta' lligar fl-aluminju għal skopijiet ta' xogħol bil-magni (machining) b'kontenut ta' ċomb sa 0,4 % skont il-piż
                  
                  
                     Jiskadi fit-18 ta' Mejju 2021 għall-kategoriji 1-7 u l-kategorija 10.”